Гюнтер Айх
Събудете се!

Превод от немски: Венцеслав Константинов, —

chitanka.info

Събудете се — понеже сънищата ви са лоши!

Останете будни — понеже ужасното наближава.

И при тебе ще дойде, макар да живееш далеч

от местата, където се пролива кръв,

при теб и при твоя следобеден сън,

който не обичаш да ти смущават.

Ако не дойде днес, ще дойде утре,

бъди сигурен.

„О, приятен сън

на възглавката с червени цветя,

коледен подарък от Анита,

който тя е плела три седмици,

о, приятен сън,

когато печеното бе тлъсто, а зеленчукът крехък.

При заспиване си мислиш за седмичния преглед от предната вечер:

великденски агънца, пробуждаща се природа,

откриване на казиното в Баден-Баден,

Кеймбридж победи Оксфорд с две и половина дължини —

това е достатъчно да занимава ума ти.

О, тези меки възглавници, първокласен пух!

Върху него забравяш досадата на света,

онази новина например:

Обвинената за извършване на аборт каза в своя защита:

Жената, майка на седем деца, дойде при мен с едно кърмаче,

за което нямаше пелени и

го бе увила в стари вестници.

Е, това са случаи за съда, не за нас.

Не можеш нищо да сториш против това,

че някои живеят малко по-трудно от други.

А каквото и да дойде, нашите внуци ще се преборят с него.“

Ах, ти вече спиш? Добре се разбуди, приятелю!

Вече тече ток в телените заграждения,

а постовете са разставени.

Не, не спете, докато разпоредителите на света действат!

Бъдете недоверчиви към тази тяхна власт,

за която твърдят, че им е нужна заради самите вас.

Внимавайте сърцата ви да не са пусти,

когато разчитат на пустотата в сърцата ви!

Вършете недопустимото, пейте песните,

които не очакват да чуят от устата ви!

Бъдете неудобни, бъдете пясък, а не смазка, в механизма на света!

1951

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.